KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. december 10-i ülésére)


TÁRGY: 	A 2026. ÉVI VÁROSI ÜNNEPSÉGEK ÉS RENDEZVÉNYEK


Kiskőrös Város Képviselő-testülete minden évben meghatározza mindazokat az állami és nemzeti ünnepeket, amelyek méltó megemlékezéseire az önkormányzat megkülönböztetett hangsúlyt kíván helyezni. A városi nagyrendezvények megszokott színvonalú lebonyolítása érdekében kijelöli azok időpontját, a rendezvények előkészítéséért, megszervezéséért és lebonyolításáért felelős intézményeket és személyeket.
A rendezvényterv tartalmazza azokat a kiemelkedő intézményi, egyházi és egyéb szervezésű eseményeket, amelyek városi jelentőséggel bírnak, és önkormányzati közreműködést igényelnek. 
A fenti általános elvek mellett ki kell emelnünk azt is, hogy a városi rendezvényeink esetében egyre nagyobb érdeklődés figyelhető meg, amely azt a követelményt támasztja az Önkormányzat elé, hogy azok egyre színesedjenek, nívósabbá váljanak, a város járásközponti szerepéből is adódóan meghatározó színfoltjává váljanak a térség kulturális életének. Ezért a hagyományos elemeket megtartva arra kell törekednünk, hogy rendezvényeink újabb és újabb programokat kínáljanak, egyre szélesítve azt a kört, akik idelátogatóként a városunkról pozitív képet alkotva máskor is visszatérnek ide és véleményükkel hozzájárulnak ahhoz, hogy egyre többen ismerjék meg településünket, hagyományainkat, értékteremtő kezdeményezéseinket akár belföldön, akár külföldön.
Kiemelt feladatunk, hogy a rendezvények megvalósítása során széleskörű városi szintű összefogásra kell, hogy alapozzuk a munkánkat, mert ez az összefogás az, ami megteremti a rendezvények különleges hangulatát, azt az érzést, hogy mindenki aktív résztvevőjévé válik ezen városi eseményeknek. Ez az a plusz, ami igazán városi szintű rendezvénnyé, a város lakóinak ünnepévé emeli ezeket a különleges alkalmakat.

AZ ÁLLAMI ÉS NEMZETI ÜNNEPSÉGEK (március 15., augusztus 20. és október 23.) a korábbiakhoz hasonló módon kerülnek megrendezésre.
A nemzeti ünnepeken kívül az emléknapokról is megemlékezünk (a Nemzeti Összetartozás Napja június 4., Nagy Imre Emléknapja június 16.) melyek a városunk polgárai számára jelentőséggel bírnak és önkormányzati közreműködést, együttműködést és támogatást igényelnek.
· A március 15-i nemzeti ünnep városi rendezvénye a korábbi évekhez hasonlóan a kitüntetések átadásával kezdődik a városháza dísztermében, majd az ünnepi műsor a város főterén vagy kedvezőtlen idő esetén a Petőfi Sándor Művelődési Központban kerül megrendezésre. Az ünnepség koszorúzással zárul.
· Augusztus 20-a megünneplését a katolikus templom előtti téren az egyházakkal együttműködve szeretnénk ismét megrendezni.
· Az október 23-i városi műsorra és megemlékezésre a Kopjafánál kerül sor, ezt megelőzően ünnepi szentmisére a katolikus templomban. 

A VÁROSI NAGYRENDEZVÉNYEK sorában a májusi „Városalapítók Napja” az első meghatározó jelentőségű rendezvény. Ekkor kerül megrendezésre az „Országos Rétesfesztivál” elnevezésű program, amelynek nagy hagyománya van.
A „Kiskőrösi Szüret és Szlovák Nemzetiségi Napok” 32. alkalommal kerül megrendezésre. A rendezvénysorozatban ez évben is előtérbe kerül a költségtakarékosság. Mindehhez továbbra is igénybe vennénk a vállalkozások támogatásait és a Kiskőrös Városért Alapítvány pénzügyi támogatását. 

A „Petőfi Szilveszter” programjának célja elsősorban a Petőfi-kultusz ápolása, mely kiegészül a város egészének szánt látványos, a szilveszteri hangulathoz igazodó programmal. A hagyományokat követve a jövő évben is ünnepélyes keretek között zajlik a Petőfi-kötetek átadása, a polgármesteri újévi köszöntő, illetve a serleges fogadalomtétel.

A Kiskőrösi Advent a karácsony szentestéjét megelőző időszakban várja programjaival városközpontba az ünnepvárókat. A népi és a keresztény hagyományok őrzése, a karácsony ünnepére való ráhangolódás jegyében a város vallási felekezeteinek vezetői közreműködésével hétről hétre közös gyertyagyújtás, kulturális programok és a helyi közösségek: a város civil szervezeteinek, intézményeinek jótékonysági szeretetvendégsége vonzza a térre a polgárokat.

EGYÉB RENDEZVÉNYEK 

A városi nagyrendezvényeken túl számos kísérő rendezvény és önálló rendezvény is helyet kap az év programsorozatában. A már évek óta megrendezésre került, azonban a programok között nem szerepeltett rendezvényekkel is kibővült a naptár, ilyenek többek között a Városi Gyermeknap vagy a Nyáresti Fúvósmuzsika.

A főbb rendezvények költségvetését a Város 2026. évi költségvetésében külön előirányzat tartalmazza.

A városi ünnepségek és rendezvények előkészítésének irányításáért a polgármester felelős, az operatív végrehajtás koordinációja a Polgármesteri Hivatal Polgármesteri kabinetének feladata. A rendezvények szakmai és technikai lebonyolítását, így az infrastruktúra biztosítását, a takarítási feladatok ellátását, az egyéb biztonsági, közegészségügyi szolgáltatások megrendelését a Kunság-Média Kft. a közművelődésről szóló 1997. évi CXL. törvény 79. §-a alapján közművelődési szolgáltatások igénybevételére és kapcsolódó rendezvényszervezési, marketing, közönségkapcsolati és turisztikai feladatok ellátására kötött közművelődési megállapodás keretei között látja el.

Javaslom, hogy a Képviselő-testület a 2026. évi városi ünnepségekről és rendezvényekről a határozat- tervezetben foglaltak szerint döntsön.


Kiskőrös, 2025. december 2.				



		
									Domonyi László s.k.,
	polgármester 

HATÁROZAT-TERVEZET


A Képviselő-testület 

1. az állami és nemzeti ünnepek 2026. évi városi programját, valamint a városi jelentőségű nagyrendezvények program-tervezetét a határozat-tervezet mellékletében foglaltak szerint jóváhagyja.

2.  az egyéb városi rendezvények program-tervezetét a határozat-tervezet mellékletében foglaltak szerint jóváhagyólag tudomásul veszi. 

3. egyetért azzal, hogy a rendezvényszervezési feladatok szakmai és technikai lebonyolítását, így az infrastruktúra biztosítását, a takarítási feladatok ellátását, az egyéb biztonsági, közegészségügyi szolgáltatások megrendelését a Kunság-Média Kft. a közművelődésről szóló 1997. évi CXL. törvény 79. §-a alapján közművelődési szolgáltatások igénybevételére és kapcsolódó rendezvényszervezési, marketing, közönségkapcsolati és turisztikai feladatok ellátására kötött közművelődési megállapodás keretei között látja el.

4. felhatalmazza a polgármestert, hogy a városi jelentőségű főbb rendezvények költségeit és részletes program-tervezetét azok megrendezését megelőzően egyedileg hagyja jóvá.

5. felhatalmazza a polgármestert a rendezvénynaptárban szereplő rendezvények időpontjainak, helyszíneinek módosítására.

6. felhatalmazza a polgármestert a 3. pontban foglaltaknak megfelelő közművelődési megállapodás megkötésére.

7. felkéri a polgármestert, hogy a város 2026. évi költségvetését a fentiek figyelembevételével terjessze elő.


Felelős:		polgármester
Határidő:	értelemszerűen

